Slim Jim Phantom

**Slim Jim Phantom** (oikealta nimeltään **James McDonnell**, 20. maaliskuuta 1961 Brooklyn, New York) on yhdysvaltalainen muusikko, joka tunnetaan parhaiten rockabilly-yhtye Stray Catsin rumpalina. Stray Catsin hajottua hän jatkoi pitkää uraansa erilaisten rockabilly- ja roots rock -kokoonpanojen kanssa. Hän herätti huomiota myös erikoisella esiintymistyylillään: Phantom soitti yleensä seisten ja käytti hyvin pientä rumpusettiä, joka koostui usein vain virvelirummusta, bassorummusta ja yhdestä symbaalista.

## Elämä ja ura
**Slim Jim Phantom** sai ensimmäiset musiikilliset vaikutteensa isänsä kokoelmasta vanhoja jazzlevyjä. Kymmenvuotiaana hän alkoi soittaa rumpuja. Myöhäisteini-iässä hän soitti jo yhtyeissä ystävänsä Leon Druckerin kanssa – koulukaverin, joka soitti bassoa ja otti myöhemmin taiteilijanimen Lee Rocker. Toinen koulukaveri, Brian Setzer, oli kitaristi, joka soitti rockabilly-covereita yhtyeessä nimeltä Tom Cats. Kun kyseinen yhtye hajosi, Setzer pyysi Phantomin ja Rockerin mukaan perustamaan uuden kokoonpanon nimeltä Stray Cats, joka soitti ensimmäisen keikkansa vuonna 1979.

### Stray Cats
*Pääartikkeli:* *[[Stray Cats]]*
Stray Cats huomasi pian, ettei New York ollut erityisen otollinen paikka rockabillyn kannattajille. Niinpä vuonna 1980 yhtye muutti Lontooseen, jossa tyylillä oli yhä uskollinen fanikuntansa. Vaikean alun jälkeen Stray Cats sai tärkeän tukijan Dave Edmundsista. Hän auttoi yhtyettä saamaan levytyssopimuksen Arista Recordsin kanssa, ja Edmundsin tuottama, yhtyeen omaa nimeä kantanut debyyttialbumi *[[Stray Cats (albumi)|Stray Cats]],* julkaistiin vuonna 1981. Se menestyi hyvin Englannissa ja muualla Euroopassa.

Toinen albumi *[[Gonna Ball]]* ilmestyi myöhemmin samana vuonna mutta oli kaupallinen pettymys. Vuonna 1982 yhtye kuitenkin solmi amerikkalaisen levytyssopimuksen EMI:n kanssa ja julkaisi pian kokoelma-albumin *Built for Speed*, joka kokosi materiaalia sen kahdelta brittiläiseltä albumilta. *Built for Speed* nousi Yhdysvalloissa moninkertaiseksi platinalevyksi ja tuotti kaksi Top 10 -singleä. 

Seuraava albumi, vuoden 1983 *Rant N Rave with the Stray Cats*, oli myös kansainvälinen menestys. Menestyksen myötä kuitenkin syntyi henkilökohtaisia ja musiikillisia ristiriitoja, ja vuoden 1984 loppuun mennessä Stray Cats oli hajonnut.

### Phantom, Rocker & Slick
Phantom ei kuitenkaan jäänyt toimettomaksi. Hän ja Lee Rocker perustivat kitaristi Earl Slickin kanssa rock-painotteisemman yhtyeen Phantom, Rocker & Slick. He julkaisivat kaksi albumia – *Phantom, Rocker & Slick* (1985) ja *Cover Girl* (1986) – mutta yhtye hajosi jo vuoden 1986 loppuun mennessä, kun Phantom ja Rocker palasivat jälleen yhteen Brian Setzerin kanssa levyttääkseen uuden Stray Cats -albumin *Rock Therapy*. 1980-luvun lopulla ja 1990-luvun alussa Stray Cats kokoontui ajoittain uudelleen albumiprojekteja ja äänityksiä varten. Vuoden 1993 kokonaan covereista koostuneen *Original Cool* -albumin jälkeen yhtye kuitenkin hajosi jälleen. 

Vuonna 1988 Phantom kokeili myös näyttelijäntyötä ja esitti saksofonisti Charlie Parkerin rumpalia Clint Eastwoodin ohjaamassa elokuvassa *Bird*. Se jäi hänen ainoaksi merkittäväksi elokuvaroolikseen, vaikka hän ja Lee Rocker soittivatkin myöhemmin soundtrackilla elokuvassa Kielletyt leikit (1997).

### Yhteistyö Lemmyn ja Danny B Harveyn kanssa
1990-luvun aikana Phantom osallistui lukuisiin musiikkiprojekteihin. Rockerin ja kitaristi Danny B. Harveyn kanssa hän perusti yhtyeen Swing Cats, joka soitti retrohenkistä rockia swing-vaikutteilla ja julkaisi neljä albumia vuosina 1999–2001.Yksi vierailijoista heidän toisella albumillaan *A Special Tribute to Elvis* (2000) oli Lemmy Kilmister. 

Studiojamien seurauksena Lemmy Kilmister päätyi levyttämään Phantomin ja Harveyn kanssa albumin rockabilly-klassikoista. Alun perin nimellä *Lemmy, Slim Jim & Danny B* vuonna 2000 julkaistu projekti alkoi myöhemmin toimia nimellä HeadCat. Albumi julkaistiin uudelleen vuonna 2006 nimellä *Fool’s Paradise*, ja toinen levy *Walk the Walk… Talk the Talk* ilmestyi vuonna 2011. Kokoonpano keikkaili ahkerasti Yhdysvalloissa.

Phantom ja kitaristi Danny B. Harvey työskentelivät yhdessä myös toisessa rockabilly-veteraaneista koostuneessa kokoonpanossa nimeltä 13 Cats, jossa soitti entisiä jäseniä yhtyeistä The Polecats ja The Rockats. Yhtye julkaisi albumeita vuosina 1996–2006. Kaksi Phantomin ja Harveyn sekä Ramones-yhtyeen kitaristin Johnny Ramonen kanssa tekemää esiintymistä julkaistiin vuonna 2007 EP:llä *Ramones Solo Performances*. 

### Myöhemmät vuodet
Vuonna 2007 Phantom perusti vielä Katmen-yhtyeen , jossa soittivat myös Darrel Higham (kitaristi Imelda Mayn yhtyeestä) sekä basisti Al Gare. Myös entinen Guns N’ Roses -kitaristi Gilby Clarke oli mukana projektissa. Yhtye julkaisi albumit *Katmen* (2006) ja *The Katmen Cometh* (2013). Phantom ja Clarke olivat aiemmin soittaneet yhdessä lyhytikäisessä yhtyeessä Col. Parker, joka julkaisi albumin *Rock N Roll Music* vuonna 2001.

Phantom myös levytti ja kiersi Dead Men Walking -superyhtyeen kanssa, jossa soittivat muun muassa Captain Sensible The Damned -yhtyeestä sekä Mike Peters The Alarm -yhtyeestä. Yhtyeen debyyttialbumi *Additional Parts Inside* ilmestyi vuonna 1999, ja kokoonpano palasi studioon vielä albumille *Easy Piracy* (2015). Vuonna 2016 Phantom julkaisi omaelämäkertansa *A Stray Cat Struts: My Life as a Rockabilly Rebel*. Phantom esiintyy usein myös oman kokoonpanonsa Slim Jim’ s Phantom Trio kanssa. Phantom isännöi myös viikoittaista radio-ohjelmaa *Rockabilly Rave-up*, jota esitetään satelliittiradioasemalla Underground Garage.

## Yksityiselämä
Slim Jim Phantom oli naimisissa ruotsalaisen näyttelijättären Britt Eklandin kanssa vuosina 1984–1992. Heille syntyi vuonna 1988 poika nimeltä T.J. Vuonna 2020 hän meni naimisiin muusikko Jennie Veen kanssa. Jennie Vee on soittanut bassoa The Eagles Of Death Metal -yhtyeessä 

## Lähteet